CELEX: 32012D0796
Language: et
Date: 2012-12-17 00:00:00
Title: 2012/796/EL: Komisjoni rakendusotsus, 17. detsember 2012 , liidu kolmanda rahalise toetuse kohta Portugalile kooskõlas nõukogu direktiiviga 2000/29/EÜ 2006. ja 2007. aastaks seoses haigusetekitaja Bursaphelenchus xylophilus (Steiner et Buhrer) Nickle et al. (männi nematood) vastu võitlemisel tekkinud kulutuste katmisega (teatavaks tehtud numbri C(2012) 9356 all)

19.12.2012   
            
            
               ET
            
            
               Euroopa Liidu Teataja
            
            
               L 349/66
            
         KOMISJONI RAKENDUSOTSUS,
   17. detsember 2012,
   liidu kolmanda rahalise toetuse kohta Portugalile kooskõlas nõukogu direktiiviga 2000/29/EÜ 2006. ja 2007. aastaks seoses haigusetekitaja Bursaphelenchus xylophilus (Steiner et Buhrer) Nickle et al. (männi nematood) vastu võitlemisel tekkinud kulutuste katmisega
   (teatavaks tehtud numbri C(2012) 9356 all)
   (Ainult portugalikeelne tekst on autentne)
   (2012/796/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 23 lõiget 6,
   ning arvestades järgmist:
   
               (1)
            
            
               Komisjoni otsusega 2006/923/EÜ (2) kiideti heaks liidu rahaline toetus Portugali kehtestatud meetmete programmile, mille eesmärgiks oli 2006. ja 2007. aastal tõkestada haigustekitaja Bursaphelenchus xylophilus (Steiner et Buhrer) Nickle et al. (männi nematood) levikut muudesse liikmesriikidesse. Meetmed hõlmasid sellise ala loomist, kus ei ole ühtegi männi nematoodi vektoriga nakatunud puud (edaspidi „lageraievöönd”).
            
         
               (2)
            
            
               Otsusega 2006/923/EÜ antud rahaline toetus lähtus männi nematoodi tõrjumiseks võetud edasiste meetmete tegevuskavast ning Portugali 28. juulil 2006 komisjonile esitatud tegevuskava eelarveprognoosist.
            
         
               (3)
            
            
               Otsuses 2006/923/EÜ sätestatud meetmetega seotud viimased väljamaksed tehti Portugalile 2008. aasta juunis.
            
         
               (4)
            
            
               Komisjoni rakendusotsusega 2011/851/EL (3) andis EL Portugalile veel täiendavat kaasrahastamist 3 986 138,36 euro ulatuses abikõlblike kulude katmiseks, mis tekkisid lisaks 2006. aasta juulis tehtud esialgsele hinnangule.
            
         
               (5)
            
            
               Liidu kõnealuse täiendava kaasrahastamise ajal ei sisaldanud Portugali esitatud taotlus veel kõiki lageraievööndi loomisega seotud arveid.
            
         
               (6)
            
            
               5. detsembri 2011. aasta kirjaga esitasid Portugali ametivõimud muudetud taotluse 15 000 932,08 euro saamise kohta. Taotlusesse oli märgitud ka 4 915 405,87 eurot, mida ei olnud 2010. aasta juulis tehtud eelmise auditi (audit SANCO/10/2010) ajal veel välja makstud ning mida ei saanud sel ajal veel kaasrahastamise jaoks abikõlblikuks tunnistada. Kõnealuse uue taotluse ülejäänud osa koosneb suurema hulga suurte okaspuude langetamise kuludest ja eraldiseisvatest kuludest, mis tehti väikeste okaspuude likvideerimiseks.
            
         
               (7)
            
            
               2012. aasta märtsis viis komisjon läbi auditi Portugali 5. detsembril 2011. aastal esitatud andmete kontrollimiseks. Pärast kõigi täiendava rahalise toetuse taotlusega seotud lisadokumentide läbivaatamist ja auditi aruandest lähtuvalt jõudis komisjon järeldusele, et makstud arvete (sh koordineerimiskulude) katteks saab kinnitada abikõlbliku summa 5 044 839,72 eurot. Ülejäänud taotletud kulusid ei loetud kaasrahastamise jaoks abikõlblikeks, sest need käsitlevad kulusid, mis on juba kaasrahastatud rakendusotsusega 2011/851/EL (2 024 128,16 eurot) ning väikeste puudega seotud kulutusi 7 931 964,20 euro väärtuses, mille vajalikkust Portugal ei ole suutnud piisavalt põhjendada.
            
         
               (8)
            
            
               Kuna otsuse 2006/923/EÜ ja täiendava rahalise toetuse taotlusega seotud meetmete liik ja eesmärk on sama, tuleks kohaldada sama suurt liidu toetuse määra nagu otsuses sätestatud ehk 75 %.
            
         
               (9)
            
            
               Kooskõlas nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (4) artikli 3 lõike 2 punktiga a rahastatakse taimetervise meetmeid Euroopa Põllumajanduse Tagatisfondist. Kõnealuste meetmete finantskontrolli suhtes tuleks kohaldada eespool nimetatud määruse artikleid 9, 36 ja 37.
            
         
               (10)
            
            
               Nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (5) artikli 75 kohaselt ning komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (6) artikli 90 lõike 1 kohaselt peab liidu eelarvest tuleneva kulukohustuse võtmisele eelnema rahastamisotsus, mille võtab vastu selleks volitatud institutsioon või ametiasutused ja milles sätestatakse kuludega seonduva meetme olulised osad.
            
         
               (11)
            
            
               Käesolev otsus on rahastamisotsus kulutuste jaoks, mille Portugal on esitanud kaasrahastamistaotluses.
            
         
               (12)
            
            
               Käesoleva otsusega ette nähtud meetmed on kooskõlas taimetervise alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Põhimõte
   Käesolevaga kiidetakse heaks liidu kolmanda rahalise toetuse eraldamine, et katta Portugali kulutusi 2006. ja 2007. aastal seoses lageraievööndi loomisega männi nematoodi tõrjeks.
   Artikkel 2
   Liidu rahalise toetuse suurus
   Artiklis 1 osutatud liidu rahalise toetuse maksimaalne kogusumma on 3 783 629,79 eurot.
   Artikkel 3
   Käesolev otsus on adresseeritud Portugali Vabariigile.
   
      Brüssel, 17. detsember 2012
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 169, 10.7.2000, lk 1.
   
      (2)  ELT L 354, 14.12.2006, lk 42.
   
      (3)  ELT L 335, 17.12.2011, lk 107.
   
      (4)  ELT L 209, 11.8.2005, lk 1.
   
      (5)  EÜT L 248, 16.9.2002, lk 1.
   
      (6)  EÜT L 357, 31.12.2002, lk 1.